KIRJALLINEN KYSYMYS E-0977/02 esittäjä(t): Herbert Bösch (PSE) komissiolle. Petostentorjuntayksikön entisten työntekijöiden toimien tutkinta.



Virallinen lehti nro 092 E , 17/04/2003 s. 0032 - 0032



KIRJALLINEN KYSYMYS E-0977/02 esittäjä(t): Herbert Bösch (PSE) komissiolle (12. huhtikuuta 2002) Aihe: Petostentorjuntayksikön entisten työntekijöiden toimien tutkinta Komission 28. helmikuuta 2002 antamassa selvityksessä (MEMO/02/38) ilmoitetaan, että petostentorjuntavirasto OLAF toimittaa tutkinnan entisen petostentorjuntayksikön UCLAFin toimista. Le Monde kirjoitti 2. maaliskuuta 2002, että tutkinta koskee kolmea ranskalaista virkamiestä ja että petosepäilyjä ei ole tutkittu kunnolla loppuun saakka. 1. Voiko komissio ilmoittaa, onko kyseinen tutkinta jo aloitettu? 2. Voiko komissio vahvistaa, että kyseiset virkamiehet jatkoivat työskentelyä myös UCLAFin seuraajaksi perustetussa OLAFissa aina vuoden 2001 puoliväliin saakka ja olivat siellä vastuussa erityisen arkaluontoisesta alueesta, ns. sisäisestä tutkinnasta? 3. Voiko komissio vahvistaa, että nämä virkamiehet olivat vastuussa muun muassa tutkimuksista, jotka liittyivät Cressonia vastaan kohdistettuihin syytöksiin? 4. Voiko komissio vahvistaa, että ainakin yksi näistä virkamiehistä oli vastuussa myös siitä, että komission johdolle annettiin harhaanjohtavia tietoja ns. MED-jutussa (ks. kirjallinen kysymykseni E-3632/01(1))? 5. Tutkituttaako OLAF jatkossa kaikki kyseisten virkamiesten käsittelemät asiapaperit? 6. Miten varmistetaan tutkinnan objektiivisuus ja puolueettomuus, kun tutkinnan kohteina ovat petostentorjuntaviraston entiset työntekijät? (1) EYVL C 28 E, 6.2.2003, s. 9. Michaele Schreyerin komission puolesta antama vastaus (19. kesäkuuta 2002) Komissio haluaa ilmoittaa arvoisalle parlamentin jäsenelle, että Euroopan petostentorjuntayksikön (OLAF) pääjohtaja on aloittanut kolmea virkamiestä koskevat sisäiset tutkimukset. Euroopan petostentorjuntaviraston (OLAF) tutkimuksista 25 päivänä toukokuuta 1999 annetun parlamentin ja neuvoston asetuksen (EY) N:o 1073/1999(1) sekä 25 päivänä toukokuuta 1999 annetun parlamentin ja neuvoston asetuksen (Euratom) N:o 1074/1999(2) 12 artiklan 3 kohdassa säädetään, että viraston johtaja toimittaa säännöllisesti kertomuksen Euroopan parlamentille, neuvostolle, komissiolle ja tilintarkastustuomioistuimelle viraston tutkimusten tuloksista ottaen huomioon tutkimusten luottamuksellisuuden ja kunnioittaen asianomaisten henkilöiden laillisia oikeuksia sekä tarvittaessa noudattaen oikeuskäsittelyyn sovellettavia kansallisia säännöksiä. Edellä mainitun lainsäädännön nojalla komissio haluaa ilmoittaa arvoisalle parlamentin jäsenelle, että OLAF ei voi toimittaa tietoja kirjallisen kysymyksen 2, 3 ja 4 kohdista. OLAFin pääjohtaja on päättänyt perustaa asiaa käsittelevän tutkijaryhmän, jota johtaa vanhempi tuomari yhdestä jäsenvaltiosta ja jonka tarkoituksena on arvioida, vaaditaanko petostentorjunnan koordinointiyksikön (UCLAF) alaisuudessa aloitettujen hyvin tärkeiden sisäisten tapausten kuluessa lisätutkimuksia. Tutkijaryhmä aikoo olla yhteydessä myös kaikkiin edellä mainituissa tapauksissa mukana oleviin kansallisiin ja yhteisön viranomaisiin. Ryhmän on määrä aloittaa toimintansa heinäkuussa 2002 heti, kun vanhempi tuomari on rekrytoitu. OLAFin entisiin virkamiehiin kohdistuvissa tutkimuksissa sisäisen tutkimuksen suorittaa kolme tuomaria, jotka ovat tulleet OLAFiin tutkimusten kohteena olevien virkamiesten OLAFista lähdön jälkeen. Täten voidaan varmistaa mahdollisimman puolueettomat tutkimukset. Tuomareiden on raportoitava suoraan ja yksinomaan OLAFin pääjohtajalle. (1) EYVL L 136, 31.5.1999. (2) EYVL L 136, 31.5.1999.